گال
مجید عاجز
ارساں رودینتہ زبانے , دیدگاں گویاک پِر
سِتر پیوندیں کہیباں بْرہنگیں پوشاک پِر
مرگ سکراتیں ملاراں نُکّ جورینتہ منی
زند اوبالیں شرابی شیشگاں تریاک پِر
تُنّ ہیداں میچّلینتہ آس ہینّاریں زِرے
گُژنگی ءِ دامن ءَ کَے زانت چینچو چاک پِر
مُرگے ءِ باندا چِڑکّہ گْواتے ءِ گوشاں کپیت
زندگی دْرچکے ءُ اے دْرچک ءَ را انگہ تاک پِر
چیر ترّینتہ ہمینچو گَوریں بچکنداں منا
وامے ءِ ڈیساں چٹانکے پَنّ پِر , مزواک پِر
مارا عاجز تئی پلیتّیں سُجدگاں کاپِر کُتہ
نَستگیں پیشانی ءِ ایمان ءَ دنزے ھاک پِر